google/wiki40b huggingface dataset:
Rutle (Gulen)

Rutle er et sted som  ligger  i Gulen kommune i Sogn og Fjordane på østsiden av en landtunge mellom gårdene Brosvik og gården Rutledal. I nord ligger Jutevikneset og Fjærøy, Kalvøy, Kirkøy og Langøy verner mot Sognefjorden i nordøst og øst. I tillegg finnes en mengde små og store holmer og skjær. Rutle var derfor en god havn for alle som ferdes på Sognefjorden.

Navnet

Navnet har blitt skrevet på forskjellig måte, i 1603 Røttle, i 1667 Rudtle, i 1723 Rutle. Hva det betyr er uvisst. Muligens betyr det humpete eller ujevnt lende. Det skal ha vært brukt til gårdsnavn tre ganger i Norge.

Historie

I 1184 lå Kong Sverre og hans hær med 20 skip her før slaget ved Fimreite. Andre har også lagt værfast i Rutle, blant annet C. Braems i 1673 og Johannes Lillienskjold i 1668.  Under andre verdenskrig var det mange tyskere, og små leirer i området. Grunnen til at Rutle var en bra plassering for tyskerne, var fordi det var god oversikt over fjorden.

Tingsted

Fra 1667 ble Rutle ofte brukt som tingsted, både av futen og sorenskriveren. Stedet ble brukt som tingsted antakelig til 1775.

Rettersted

Rutle har også blitt brukt som rettersted. To tyver ble avrettet der 16. november 1801, og en ung jente ble avrettet i 1773 etter å ha satt fengslet i lensmannskjelleren i fire år. Hun skulle ha født et barn og kastet det på elven slik at det druknet, men hevdet selv at det var dødfødt. For dette var hun dømt til døden.

Bruk

Opprinnelig var det ett gårdsbruk i Rutle. 
Rutle ble matrikkelført for første gang i 1667. Det skal ha vært ryddet et bruk som het Rødeplassen før, men det lå øde i 1664, og er ikke nevnt i manntallet i 1645. Matrikkelen for 1723 forteller at brukeren het Lars Knagenhjelm.
I 1867 ble bruket i Rutle delt i tre, og de tre brukene fikk egne eiere.
Nå er det ingen gårdsbruk i Rutle, men i nabo vika Brosvik, foregår det fortsatt en liten del gårdsbruk.

Gjestgiveri

I 1732 fikk Per Larsson løyve til å drive gjestgiveri i Rutle. I 1755 ble det bestemt at gjestgiverne i Rutle og Sygnefest ikke fikk drive handel, men bare gjestgiveri. Det kan ikke ha vært lønnsomt for i 1760 fikk Per tingsvitne for at han var fattig og ikke kunne betale ekstraskatt.

Ferie/Utleige

I Rutle bur det svært få folk. Det er en god plass for folk som liker sjøfiske. På Rutle er det utleie av hus og hytter.

Skole

Rutle har hatt eget skolehus, Grønlid skule,  i flere generasjoner. I 1973 fikk huset eget bruksnummer 5 og navnet Grønlia. Etter dette er det blitt grendehus.
På Rutle finnes også en gravplass som er brukt av folk i området.
Godsetunionen

GodsetUnionen er Strømsgodsets uavhengige supporterforening.
Foreningen hadde stiftelsesmøte på SIF-Huset 1. februar og ble offisielt stiftet 10. februar 1997 av medlemmer fra de to tidligere supporterklubbene til Strømsgodset – Fugleberget (S.U.S.) og Strømsgodset Supporterklubb.
Hensikten med dette var å heve standarden på supportermiljøet i Drammen, og lage en stor union av de to mindre supporterklubbene.
I 2006 ligger medlemstallet på cirka 1000 medlemmer, men det er ventet ytterligere oppsving i 2006 etter at en investorgruppe med Atle Kittelsen i spissen har gått inn med frisk kapital i Strømsgodset.

Tifo

GodsetUnionen har også sin egen Tifo-gruppe. Tifo-show er en stadig voksende aktivitet hos norske fotballsupportere. I GodsetUnionen ønsker man å arrangere TIFO-show av ulik art – til hver eneste hjemmekamp. Tifo-gruppa har også sin egen nettside.
Emmeline Pankhurst

Bakgrunn

Hun ble født som Emmeline Goulden i Manchester-forstaden Moss Side. Selv om fødselsattesten angir noe annet, anså hun at hennes fødsel skjedde en dag tidligere, på Frankrikes nasjonaldag (hun kjente et slektskap med de kvinnelige revolusjonærer som stormet Bastillen.
Familien hun ble født inn i var gjennomsyret av politisk agitasjon i generasjoner. Hennes mor, Sophia Jane Craine, stammet fra Isle of Man, og regnet blant sine forfedre menn som var blitt anklaget for sosial uro og bakvaskelser. Hennes far, Robert Goulden, kom fra en beskjeden handelsfamilie i Manchester med sin egen bakgrunn av politisk aktivitet. Hans mor arbeidet med Anti-Corn Law League, og Emmeline Gouldens farfar var nærværende ved Peterloomassakren da kavaleri angrep og brøt ned en folkemasse som krevde parlamentsreform.
Deres første sønn døde ved to års alder, men foreldrene fikk ytterligere ti barn og Emmeline var den eldste av fem døtre. Kort etter hennes fødsel flyttet familien til Seedley, i utkanten av Salford, der hennes far hadde medvirket til å grunnlegge en liten bedrift. Robert Goulden var aktiv i lokalpolitikken, og satt i flere år i kommunestyret i Salford. Han var også tilhenger av teaterorganisasjoner, deriblant Manchester Athenaeum og Dramatic Reading Society. Han eide et teater i Salford i flere år, der han spilte hovedrollene i flere stykker av William Shakespeare. Emmeline Goulden fanget opp en interesse for drama og teater fra sin far, og skulle senere dra nytte av dette i sin aktivisme.

Politisk engasjement

I 1897 giftet hun seg med advokaten Richard Marsden Pankhurst. Hun hadde skrevet Married Women's Property Act (1870 og 1882) og var allerede tilhenger av stemmerettsbevegelsen.  I 1889 grunnla hun Women's Franchise League. Hun ble enke i 1898, men fortsatte å kjempe. I 1903 grunnla hun den mer kjente Women's Social and Political Union. Det var en militant bevegelse. Annie Kenney, suffragette-«martyren» Emily Davison og komponisten Ethel Smyth var blant de andre medlemmene. Døtrene Christabel og Sylvia sluttet seg også til bevegelsen. Senere kom det til å få stor betydning for dem.
Pankhurst ble flere ganger arrestert og satt i fengsel på grunn av sin oppførsel. Men ettersom hun var så profilert, ble hun ikke straffet like hardt som andre suffraggetter. Det var ikke alle som var like begeistret for strategiene hennes. Flere splittelser i stemmerettsbevegelsen skjedde som følge av dem.
Selvbiografien My Own Story ble utgitt i 1914. Ved sin død hadde hun oppnådd sitt mål om å gi britiske kvinner stemmerett.

Ettermæle

Hun ble voldsomt kritisert for sin militante taktikk, og historikerne er delt i synet på hvor effektivt det var, men hennes arbeid og aktivitet som helhet har blitt anerkjent som avgjørende for at kvinner fikk stemmerett i Storbritannia.
I 1999 navnga magasinet Time Emmeline Pankhurst som en av de 100 viktigste personer på 1900-tallet grunnet at «hun formet ideen om kvinner i vår tid; hun rystet samfunnet inn i et nytt mønster hvor det ikke var noen vei tilbake.»
Lovö skogskyrkogård

Lovö skogskyrkogård på Lovön i Ekerö kommune ble anlagt på 1830-tallet som en utvidelse av den gamle kirkegården ved Lovö kyrka. Skogskyrkogården ligger inntil Lovö kyrkallé cirka 800 meter øst for Lovö kyrka. Her finnes gravplasser for kiste- og urnegraver samt en minnelund. Skogskyrkogården ligger også innen verdensarvområdet til Drottningholms slott.
I 1823 foreslo Krono-befallningsman Lagercrantz å flytte kirkegården ved Lovö kyrka til et annet sted av «tjänligare beskaffenhet». Man mente at den gamle kirkegården hadde blitt for trang og hadde «sumpigt läge». I 1824 ble det utpekt et område for en ny begravelsesplass som tilsvarte omkring et svensk tunnland (ca 5 000 m²) i den så kalte Skarphagen ved Lovö kyrkväg. I mai 1825 ble det sendt en søknad til kongen «om erhållandet af förenämnde plats till kyrkogårdsanläggning af församlingens närvarande ledamöter underskrifven och lofvade Krono Befallninhsmannen Lagercrantz ombesörja ansökningens inlemnande på vederbörlig ort». Begravelsesplassen ble stelt i stand på 1830-tallet men det drøyde til 1855 før den første begravelsen fant sted. Da ble Hanna Nordwall fra Lunda begravd, hennes gravminne og familiegrav finnes fortsatt på kirkegården.
Blant de personer som fikk sin siste hvile her finnes Gösta Reuterswärd (1887–1963) som var hovjägmästare og slottsfogde på Drottningholms slott. I Nordwalls familiegrav ligger også Johan Adrian Nordvall som var dispasjør i Stockholm i årene 1854–1867.
Morimospasma

Utseende

Middelsstore, kraftige, brune trebukker. Pronotum har en kraftig pigg på sidene litt foran midten. Dekkvingene er knudrete.

Utbredelse

Artene er bare kjent fra Kina.
Allel

Alleler, eller genvarianter, er to eller flere varianter av samme gen med en bestemt plass (locus) i kromosomet. Ulike alleler kan gi opphav til ulike fenotyper (framtoningspreg, utseendetype), men det meste av genvariasjonen gir ikke opphav til varierende fenotypiske trekk. Enkelte egenskaper hos organismer skyldes bare ett allelpar (enkle trekk), mens andre egenskaper uttrykkes av flere allelpar (komplekse trekk). På DNA-nivå kan et allel ta ulike former, for eksempel variasjoner i en enkelt base (Enkeltnukleotidpolymorfi, SNP) eller som ulike repetisjoner av korte DNA-sekvenser (mikrosatelitter).
Hos diploide organismer opptrer kromosomene parvis, slik at et individ har mulighet til å ha to alleler av et gen (heterozygoti). Derom samme allel opptrer i begge kromosomer, er individet homozygot.
Kombinasjonen av ulike allelvarianter er individets genotype. Fenotypen avhenger av om genotypen uttrykkes i dominant og recessiv arv, ufullstendig dominans, kodominans, epistasi eller pleiotropi.
Potamocoridae

Utseende

Små (2,5 – 3 mm), ovale teger, de ligner på små vannrøvere (Naucoridae) bortsett fra at antennene er små men synlige.

Levevis

De finnes i rennende ferskvann. De er rovdyr som lever av små, virvelløse dyr.
Abraham Calovius

Utdanning og stillinger

Knapt 14 år gammel begynte han på Universitetet i Königsberg, og han fullførte sin mastergrad seks år seinere. Han fortsatte å studere teologi, men foreleste også i filosofi og matematikk. I 1634 flyttet han til Universitetet i Rostock og fikk en doktortittel i 1637. Deretter flyttet han tilbake til Köningsberg, hvor han ble assessor ved det teologiske fakultetet. Fra 1650 virket Calovius som professor i teologi i Wittenberg, og seinere ble han også superintendent.

Calovius som polemiker

Calovius kjempet mot katolikkene, kalvinistene og socinianerne, og særlig angrep han sin bitre fiende, Georg Calixt, og hans forsvar for synkretismen. Mens Calixt mente Den apostoliske bekjennelsen var nok til å definere troen, mente Calovius man måtte tro alle deler av den åpenbarte sannheten for å motta frelsen. Dette fikk Calovius til å hevde det var kjettersk å tro at romersk-katolske eller kalvinister kunne være delaktige i frelsen.

Konstruktiv teologi

Calovius' hovedverk innen dogmatiske skrifter, «Systema Iocorum theologicorum», (12 bind, 1655-1677) representerer høydepunktet innen den lutherske skolastikken. Han skrev også en kommentar om Martin Luthers oversettelse av Bibelen, «Biblia Illustrata», i dag kjent som «Calovs bibel». Den er skrevet med utgangspunkt i en sterk tro på inspirasjonen.
Olav Håkonsson

Død på Falsterbohus

Sensommeren 1387 utåndet Olav i armene på sin kammermester Folmer Jakobsen Lunge, bare seksten år gammel, på Falsterbohus. Hans mor Margrete, som befant seg i det nærliggende Ystad, arvet tronen, men den dynastiske personalunionen mellom de tre nordiske landene døde egentlig ut med Olav. Liket ble balsamert og utstilt i Falsterbo kirke med utildekket ansikt.
Siden ble han gravlagt i Sorø klosterkirke på Sjælland, hvor også hans bestefar lå, innvollene gikk til Lund domkirke. På en senmiddelalderlig gravsten av gotlandsk sandstein montert i korets østvegg i klosterkirken, ses den norske løve hengende fra et bånd med gotiske minuskler. Her leses: Hic iacet olavs filivs Margarete regine qve ex hacqvinno rege norvegie genvit (Her hviler Olav, dronning Margretes sønn, som hun avlet med kong Håkon av Norge). Steinen ble etter 1857 tatt opp fra gulvet i koret og plassert her. Over graven ble det plassert en ny, moderne stein, også denne med en lignende inskripsjon på latin og det norske kongevåpen.
Olav ble ikke gift og etterlot seg ingen barn. I 1402 dukket det opp en mann i Preussen som utgav seg for å være Olav. Dronning Margrete forlangte ham utlevert og fikk ham til å tilstå bedrageriet. Han ble brent på Skånemarkedet.
Olav er en av de mer ukjente kongene i nordisk historie, til tross for han spilte en stor rolle ved å ha arvet samtlige tre nordiske kongedømmer og dermed passivt ha skapt den nordiske unionen. Som person er det lite som er kjent om ham, men han ble heller ikke gammel og det har blitt spekulert i om det lå politiske motiver bak hans plutselige død.
Japanocorus

Utseende

En middelsstor, slank, svart trebukk, pronotum med gule kanter, dekkvingene med blålig metallglans. Antennene er tynne, litt kortere enn kroppen. Pronotum er sekskantet med en skarp tann på hver side, kullsvart i midten men gult langs kanten. Dekkvingene er litt innsnevrede i midten, tett og kraftig punkterte. Beina er svarte, nokså lange, lårene litt fortykkede, leggene gulaktige.

Levevis

De fleste av artene har larver som utvikler seg under barken på nylig døde trær. Fordi utviklingstiden gjerne er forholdsvis kort kan de også gjøre seg nytte av nyfelt tømmer. De voksne billene er livlige dyr som løper raskt og gjerne flyr i solskinn om våren. De besøker av og til blomster. Når billene blir forstyrret, strekker de forkroppen skrått oppover, de kan da virke nesten aggressive men er helt harmløse for mennesker.

Utbredelse

Slekten er kjent fra Sakhalin og Japan.
Dynetrekk

Vasking

De fleste dynetrekk vaskes ved 60 grader i vaskemaskinen. De fleste kan også tørkes i tørketrommelen og strykes.

Sengemidd

Det er viktig å bytte sengesettet ofte da døde hudceller i sengetøyet gir gode vekstvilkår for  sengemidd.
Flasketrøye

Flasketrøye er en type ettersittende trøye for kvinner, vanligvis krageløs med frontåpning og lange ermer. Flasketrøye karakteriseres ved oppsplittede skjøter eller fastsydde lapper som faller over hverandre og går fra livet og ned mot hoftene.Flikene kunne tidligere også gå ned bak og rekke ned til lårene.
Typen oppstod i den europeiske renessansemoten, og var moderne både til menn og kvinner på 1500- og særlig 1600-tallet. Flasketrøyer beholdt sin popularitet som kvinneplagg i Norden på 1700-tallet og ble brukt ved siden av tidens typiske motedrakter i mange bygder. Fasongen går igjen i enkelte norske folkedrakter, for eksempel i jakker og livstykker.
Ordet flasketrøye er dannet av det franske flasques som betyr 'bløtt, nedhengende flak, flik eller skjøt', på dansk og norsk kalt flask (i flertall flasker).

Historikk

Flasketrøye brukes i dag av kvinner sammen med skjørt, men plagget tilhørte opprinnelig den kontinentale renessansemoten, og var moderne både for kvinner og menn i Europa på 1500- og 1600-tallet. Det fortsatte å være et populært kvinneplagg i Norden på 1700-tallet og ble brukt ved siden av samtidas typiske motedrakter. Fasongen går igjen i flere norske bunader, særlig i kvinneplagg. Flasketrøyene kan også ha form som vester, det vil si korte jakker eller trøyer uten ermer.
Hanus við Høgadalsá

Bakgrunn og yrkeskarrière

Han var sønn av Maria (født Bærentsen) og Jákup Andrias Vang, og ble døpt Hanus Vang. Han ønsket først å bytte navn til við Á («ved elven»), men dette lot seg ikke gjøre, og i 1945 fikk han bytte navn til við Høgadalsá («ved Høydalselv»). Hanus við Høgadalsá bodde det meste av sitt liv i Tórshavn, og giftet seg med Hanna Poulsen fra Kirkja.
Etter å ha fullført realskolen, dro han i begynnelsen av 1930-årene til Køge på Sjælland for å gå i lære i postvesenet. Han ble ansatt ved posthuset i Tórshavn i 1934, og dro tilbake til København for å videreutdanne seg til postassistent i 1936. Han ble avskåret fra hjemlandet under andre verdenskrig, og kom tilbake i august 1945. Tilbake på Færøyene begynte han igjen å jobbe på posthuset, videre hos Petur Michelsen, hos Samvirkelaget (Samvinnufelagið), og i Færøyenes Eksportsamvirke (Føroya Útflutningssamtøka). Etter dette hadde han eget kontor hos Føroya Banki, hvorfra han drev rederivirksomhet. Han arbeidet i Huslånsstiftelsen (Húsalánsgrunnurin) frem til han gikk av med pensjon. Hanus við Høgadalsá innehadde forøvrig en rekke styreverv, deriblant som styremedlem i Føroya Banki.

Politisk arbeid

Han var med på å stifte det sosialistiske, pro-separatistiske partiet Tjóðveldisflokkurin sammen med blant andre Erlendur Patursson, Sigurð Joensen og Jákup í Jákupsstovu i 1948. I 1950-årene drev amerikanske myndigheter løpende rapportering om politikere og den politiske situasjonen på Færøyene, og en utsending beskrev Erlendur Patursson, Jákup í Jákupsstovu og Hanus við Høgadalsá som den reelle ledelsen i Tjóðveldisflokkurin, om ikke partiet alene. Samme kilde beskrev Hanus við Høgadalsá som en sindig, dyktig og moderat politiker som nøt tillit fra befolkningen.
Han var kommunestyremedlem i Tórshavnar kommuna 1949–1960 og 1969–1972, og var borgermester i 1970 og viseborgermester i 1960 og 1972. Hanus við Høgadalsá var innvalgt på Lagtinget fra Suðurstreymoy 1950–1974. Han satt dessuten i Færøyenes skolestyre (Føroya skúlastjórn) i 1950-årene, og var med i Lagtingets revisjonsutvalg 1957–1962.
Olof Thörnell

Bakgrunn

Thörnell var søn av den lutherske sogneprest Per Thörnell og Gerhardina (Dine) Margareta Lindgren. Broren var professor Gösta Thörnell.

Karriere

Etter mogenhetsexamen den 17. mai 1895 ved Norra Latin i Stockholm avla Thörnell offiserseksamen i 1897 og ble deretter plassert som underløytnant (10. desember 1897) og så løytnant (7. desember 1900) på Upplands regemente. Den 7. juli 1906 ble Thörnell uteksaminsert fra Krigshögskolan (KHS) og plassert som offisersaspirant ved Generalstaben. Han ble kaptein ved Generalstaben 10. juni 1910. Årene 1911-1915 var han lærer ved KHS. 
År 1915 forlot Thörnell Generalstaben for troppetjeneste som kaptein ved Älvsborgs regemente. Etter et par år i felt vendte han tilbake til Generalstaben der han steg i gradene; 27. november 1917 ble han major og den 19. august oberstløytnant.
År 1921 ble han oberstløytnant ved Generalstaben. Han virket ved Upplands infanteriregemente (I 8) i 1924, til forordnet sjef Gotlands infanteriregemente (I 27) i 1926. Den 24. august 1926 ble Thörnell utnevnt til oberst og sjef for Vaxholms grenadjärregemente. Den 1. januar 1928 ble han militærbefalhaver på Gotland, og 1931 inspektør for Trängen. Den 28- desember 1933 ble han utnevnt til generalmajor og ble inspektør for infanteriet. Den 1. juli 1936 ble han generalløytnant og sjef for Försvarsstaben, den 8. desember 1939 øverstkommanderende (ÖB) og 1. januar general. 
Allerede før krigen forberedte Olof Thörnell o generalstaben forsvarsplaner for to hovedscenarier: «Fall Tyskland» og «Fall Ryssland», det vil si angrep fra disse to makter. I og med Molotov–Ribbentrop-pakten i 1939 ble den svenske krigsplanlegging kullkastet, ettersom man tidligere hadde forutsatt at «Fall Tyskland» og «Fall Ryssland» ikke skulle kunne inntreffe samtidig. Etter Tysklands invasjon av Norge i 1940 måtte den førstnevnte omarbeides til et hittil ikke påtenkt angrep over norskegrensen. Senere, mens Thörell fortsatt var på sin post, «Operation rädda Danmark» og «Operation rädda Norge», svenske innmarsjer i nabolandene, støttet av danske og norske polititropper, ikke minst for å komme russerne i forkjøpet når tyskernes fronter formodentlig brøt sammen.
Han tok avskjed fra aktiv tjeneste den 1. april 1944 og ble etterfulgt av Helge Jung. Thörnell var sjef for Gustaf Vs stab den 10. mars 1944 til kongens død den 29. oktober 1950.

Privatliv

Han giftet seg i Skållerud den 1. oktober 1904 med Anna Henrika Halling (1883–1972). Det fikk fire barn: Gerhard (1905–1940), Barbro (født 1908), Ulla (1914–2011) og Per (født 1918). Thörnell ligger begravet på Uppsala gamla kyrkogård.

Vurderinger

Thörnell hadde en karg og sarkastisk fremtoning, og ble alment kalt LM (lustmördaren) innen Försvarsstaben. 
Thörnells tid som ÖB ble preget av flere store ettergivenheter til Tyskland og Thörnell ble selv ansett som tyskvennlig. Thörnell ble kritisert av blant annet Torgny Segerstedt for at han 7. oktober 1940 mottok storkorset av Tyska örnens orden fra prinsen av Wieds hånd med ordensbrev undertegnet av Hitler.
Hero (film)

Handling

En gruppe leiemordere: Flyvende Snø (飛雪) (Maggie Cheung), Brukne Sverd (殘劍) (Tony Leung) og Sky (長空) (Donnie Yen), sverget å ta livet av Kongen av Qin (秦王) (Chen Daoming), og Navnløs (無名) (Jet Li) ankommer palasset for å kreve belønningen for å ha beseiret disse tre.
Mafalda

Mafalda er en argentinsk tegneseriestripe skrevet og tegnet av Joaquin Salvador Lavado, bedre kjent under signaturen Quino.
Quino laget serien i årene 1964–73, og den trykkes fortsatt daglig i mange latinamerikanske aviser. I Norge gikk serien i Dagbladet på 1980-tallet, og et par pocketbøker er også utgitt (Mafalda viser navlen (1988) og Mafalda – Verden på ville veier (1991)). Serien gikk også som biserie i bladet Tommy og Tigern 1989–90.
Figuren Mafalda. en liten jente, har vært sterkt inspirert fra den amerikanske tegneren Ernie Bushmillers tegneserie fra 1933, Nancy (denne tegneserien har i Norge vært kjent under navnet «Trulte»).
Ingeborg Jensen

Familie

Ingeborg Jensen var datter av kjøpmann, og gårdbruker på Gjettum, Wilhelm Fredrik Jensen, og hans hustru Kristiane Mathilde Berg.

Utdannelse

Jensen var elev ved Den kgl. Tegneskole under Oscar Wergeland i perioden 1900–01, og ved Harriet Backers malerskole 1902–03. Tre måneder av året 1907 var hun elev ved Académie Colarossi, hos Christian Krohg, før hun igjen var elev av Krohg, og dessuten av Halfdan Strøm ved Statens Kunstakademi i Kristiania i 1909-10. I 1915 var hun elev av Statens Håndverks- og Kunstindustriskole under Oluf Wold-Torne.

Kunstnerisk virke

Ingeborg Jensen debuterte 1909 på Høstutstillingen og på De unges utstilling hos Blomqvists Kunsthandel. Hun arbeidet i tradisjonen etter Harriet Backer, og la stor vekt på detaljeringen i sine malerier. Den første tiden var uttrykket dempet, men henimot 1920 ble koloritten dristigere. I hennes mest kjente portretter er den gråtonede, innadvendte melankolien fremtredende. I landskapsbildene hennes gjenfinner amn ofte en egenartet vårlig stillferdighet.
Jensen var en gjenganger ved Høstutstillingen, og holdt dessuten flere separatutstillinger, blant annet i Kunstnerforbundet. Hun var en nær venn, og samarbeidspartner, av Frida Schioldborg, og etter sistnevntes bortgang i 1926 slet Jensen lenge med å finne tilbake til sin kunstneriske utfoldelse.
Space Interferometry Mission

Space Interferometry Mission også kjent som SIM PlanetQuest, var et planlagt romteleskop som utvikles av NASA. Et av hovedoppdragene ville ha vært å søke etter planeter som er omtrent like store som jorden, og som kan tenkes å kretse rundt en annen stjerne enn vår egen, såkalte eksoplaneter.
Emil Stang Lund

Virke

Han har arbeidet med film siden 1982 og debuterte som kortfilmregissør i 1986. Kortfilmen Den nye kapellanen (1988), etter en novelle av Hans E. Kinck, vant Amandapris og ble senere kinolansert i trespann med to andre Kinck-filmer under tittelen Flaggermusvinger i 1992. Lund har også regissert  spillefilmen Jomfruene i Riga (1996), en komedie med utgangspunkt i norsk-baltiske relasjoner.
Alocoderus mineti

Levevis

Disse billene lever i møkk og er hyppigst på steder der husdyr beiter.

Utbredelse

Arten er utbredt i Marokko innen den palearktiske sone.